Takimi i Amerikave: propozimi për një zonë të tregëtisë së lirë - temë debatesh të nxehta
Takimi është shoqëruar me protesta të dhunshme në kundërshtim të politikave të presidentit Bush dhe politikave të tregëtisë së lirë
Mijëra vetë ishin mbledhur në fillim të takimit për të protestuar kundër politikave të presidentit Bush dhe propozimit për një rajon të tregëtisë së lirë për kontinentin amerikan. Presidenti Bush tha se shpreson se do të arrihet një marrëveshje tregëtare, të cilën ai e konsideron si një mjet për të sjellë begati në rajon. 29 vende mbështesin krijimin e zonës së tregëtisë së lirë. Ndërkaq, Venezuela dhe 4 vendet e bllokut Merkosur, Brazili, Argjentina, Paraguai dhe Uruguai e kundërshtojnë propozimin. Presidenti i Venezuelës Hugo Chavez, i cili u kundërvihet Shteteve të Bashkuara në çështjet tregëtare dhe shumë të tjera, mbështet idenë e industrive kombëtare dhe zgjerimit të programeve sociale. Para fillimit zyrtarisht të programit, zoti Chavez foli para një turme prej mijëra vetësh, të cilët kundërshtojnë qëllimet e presidentit Bush për liberalizimin e tregëtisë dhe shtimin e biznesit. "Ashtu siç dështoi imperializmi amerikan në përpjekjet për të luftuar revolucionin kuban, po ashtu do të dështojë në përpjekjet për të luftuar revolucionin në Venezuelë," tha zoti Chavez. Presidenti venezuelian e ka bërë të qartë se do ta shfrytëzonte takimin e nivelit të lartë si një shans për të diskredituar Shtetet e Bashkuara, të cilat i cilëson si një “model kapitalist, imperialist i demokracisë, i cili shfrytëzon ekonomitë e vendeve në zhvillim.” Marrëdhëniet amerikano-venezueliane janë acaruar që pas zgjedhjes së presidentit Chavez në vitin 1998. Megjithëse nuk pritet që të ketë ndonjë takim kokë-më-kokë me zotin Chavez, presidentit Bush iu drejtua pyetja se çfarë mund t’i thoshte udhëheqësit venezuelian gjatë zhvillimit të takimit. Presidenti tha se do të tregohej i sjellshëm: "Këtë pret populli amerikan nga presidenti i tij – pra të jetë i sjellshëm. Nëse ndeshem me të, do të bëj pikërisht këtë. Udhëheqësit i gjykoj bazuar në vullnetin e tyre për të mbrojtur institucionet që i shërbejnë një demokracie të shëndoshë. Shtetet e Bashkuara do të ngrenë zërin ndaj çdo udhëheqësi që minon fjalën e lirë. Ne do ta bëjmë të qartë qëndrimin tonë sa herë që një udhëheqës kufizon lirinë e besimit fetar," tha zoti Bush. Disa analistë druheshin se mosmarrëveshjet ndërmjet Shteteve të Bashkuara dhe Venezuelës mund të zhvendosnin vëmendjen nga përparimi i arritur në takimin e nivelit të lartë lidhur me çështje si papunësia dhe varfëria. Udhëheqësit po diskutojnë gjithashtu mbi ngrohjen globale dhe gripin e shpendëve.